Det medisinske fakultet (NTNU)

Det medisinske fakultet var et fakultet ved Norges teknisk-naturvitenskapelige universitet (NTNU). Fra 1. januar 2017 ble fakultetets virksomhet videreført i Fakultet for medisin og helsevitenskap.

Studietilbudet ved Det medisinske fakultet omfattet profesjonsstudium i medisin, bachelor i bevegelsesvitenskap, syv 2-årige masterprogram, to erfaringsbaserte masterprogram og fire ph.d.-program. Fakultet tok årlig opp rundt 120 nye medisinstudenter.

Omkring 1500 studenter var pr. 2015 tilknyttet fakultetet.

Fakultetets tre strategiske satsingsområder innen forskning var medisinsk teknologi, helseundersøkelser og biobanker, og translasjonsforskning.

May-Britt Moser og Edvard Moser, som var professorer ved fakultetet, mottok i 2014 Nobelprisen i fysiologi eller medisin sammen med John O'Keefe.

Det medisinske fakultet lå i bydelen Øya i Trondheim og er integrert med St. Olavs hospital, Universitetssykehuset i Trondheim.

Institutter 
Det medisinske fakultet ved NTNU bestod av syv institutter: 
 Institutt for kreftforskning og molekylær medisin (IKM)
 Institutt for laboratoriemedisin, barne- og kvinnesykdommer (LBK)
 Institutt for nevromedisin (INM)
 Institutt for samfunnsmedisin (ISM)
 Institutt for sirkulasjon og bildediagnostikk (ISB)
 Kavliinstituttet for systemnevrovitenskap / Senter for nevrale nettverk (Kavli Institute for Systems Neuroscience / Centre for Neural Computation, CNC)
 Regionalt kunnskapssenter for barn og unge - psykisk helse og barnevern (RKBU Midt-Norge)

Fremstående forskningssentre

Senter for fremragende forskning 
Det medisinske fakultet hadde to sentre med status som Senter for fremragende forskning (SFF), fra 2013 til 2022 (videreføres innenfor det nye fakultetet fra 2017). SFF-ene er utpekt av Norges forskningsråd, og målet er å fremme kvaliteten på norsk forskning til internasjonalt toppnivå.

SFF-er ved fakultetet:

Senter for nevrale nettverk (Centre for Neural Computation, CNC)
Senter for molekylær inflammasjonsforskning (Centre of Molecular Inflammation Research, CEMIR)

K.G. Jebsen senter for medisinsk forskning 
Fakultetet har to sentre med status som K.G. Jebsen senter for medisinsk forskning, som mottar støtte fra Stiftelsen Kristian Gerhard Jebsen. Målet er å bidra til å styrke en fri og uavhengig norsk forskning og bygge sterke internasjonale forskningsmiljøer.

K.G. Jebsen senter ved fakultetet: 
K.G. Jebsen-senter for hjertetrening (Cardiac Exercise Research Group, CERG) 
K.G. Jebsen-senter for genetisk epidemiologi

Senter for forskningsdrevet innovasjon 
Centre for Innovative Ultrasound Solutions, CIUS, er utpekt av Norges forskningsråd som Senter for forskningsdrevet innovasjon (SFI), med oppstart i 2015. SFI-ordningen skal styrke innovasjon gjennom satsing på langsiktig forskning på et høyt internasjonalt nivå.

MI Lab - Senter for medisinsk avbildning (Medical Imaging Laboratory) er utpekt som SFI i perioden 2007 til 2015.

HUNT forskningssenter  
HUNT forskningssenter som utfører Helseundersøkelsen i Trøndelag (HUNT) er tilknyttet Det medsinske fakultet. Helseundersøkelsen er den største samlingen av helseopplysninger og biologisk materiale om en befolkning i Norge.

Kort historie 
Det medisinske fakultet ble først opprettet som Avdeling for medisin ved Universitetet i Trondheim 9. april 1974. Medisinerutdanningen ble opprettet i 1975, men da uten preklinikk. I 1993 fikk fakultetet et medisinstudium med integrasjon av basalfag og klinikk fra start til slutt. Det medisinske fakultet ble formelt opprettet 1. april 1984. Fra 1996 ble fakultetet en del av det nyopprettede Norges teknisk-naturvitenskapelige universitet (NTNU).

Dekaner 
Björn Gustafsson, dekan 2015–2021
Stig Arild Slørdahl, dekan 2005–2015 (første ansatte dekan)
Gunnar Bovim, dekan 1999–2005
Geirmund Unsgård, dekan 1993–1998
Kåre Molne, dekan 1987–1993
Olav A. Haugen, dekan 1984–1987
Hans Cato Guldberg, dekan 1980–1984
Jon A. Mæland, dekan 1978–1980
Jon O. Lamvik, avdelingsformann 1976–1978, studierådsformann 1974–1976,

Referanser

Eksterne lenker 
 NTNU: Det medisinske fakultet

Medisinske
Medisinske læresteder